Արտադրողը քողարկող ռազմազգեստի գործվածքի մեջ կարող է միտումնավոր կերպով մտցնել հատուկ լուսարձակող մանրաթելեր (Photonic textiles), որոնք զինվորին լավ տեսանելի են դարձնում որոշակի սարքերով զննելիս կամ ճառագայթելիս։ Քողարկող ռազմազգեստը կարող է նաեւ մշակված լինել հատուկ նյութերով՝ լումինոֆորներով, որոնք կլանում են աչքի համար անտեսանելի ալիքները, իսկ հետո ճառագայթում տեսանելի ալիքներ (այս երեւույթը կոչվում է լումինեսցենցիա)։ Հատուկ մանրաթելեր պարունակող կամ լումինոֆորով մշակված ռազմազգեստը կարող է տեսքով եւ այլ ցուցանիշներով ու հատկություններով գրեթե չտարբերվել սովորականից: Վաճառողը կարող է տարբեր պատճառներով եւ նկատառումներով գաղտնի պահել գնորդից վաճառված ռազմազգեստների առանձնահատկությունները` այդ մասին տեղեկացնելով գնորդի թշնամուն։ Այս հնարավոր իրավիճակը ցույց է տալիս, թե որքան վտանգավոր կարող է լինել բանակի համար ռազմազգեստի ձեռք բերումը, եթե նախօրոք բազմակողմանի փորձաքննություն չի կատարվում։